Ego Petrus, archipresbiter de Arneto, notum facimus presentibus et futuris quod Maria de Beligne, relicta de Losit, et Symoneta, filia dicte Marie, et Robertus gener ejusdem, maritus dicte Symonete, vendiderunt, concesserunt atque tradiderunt Nicholao preposito de Taumyre, octo bichetos bladi ad mensuram Beligneaci, medietatem frumenti et medietatem muture, sitos in molendino de Punte, et omne jus quod habebant in dicto molendino et in batorio, tam in aumento amodiationis quam in aliis rebus, secundum estimationem octo bichetorum prescriptorum, pro octo libris Divionensis monete ad voluntatem dictorum Marie, Symonete et Roberti plenarie persolutis. Promiserunt etiam, corporali sacramento prestito, quod contra dictam venditionem non venirent, nec per se aut per alios aliquid de cetero reclamarent, imo contra omnes pro posse suo bona fide garantirent. Hanc vero venditionem voluerunt atque laudaverunt Ansellus decanus Eduensis, et terrarius de Beligne Willelmus de Basse, et Christianus de Tornus officialis, fungentes vice prepositi in valle de Beligne pro capitulo Eduensi. Ut quod coram nobis actum est ratum habeatur et stabile, ad instantiam partium, presenti carte sigilli nostri apposuimus firmamentum. Actum anno Domini Mº CCº XXXº VIIIº, mense Iulii.